KOMISIJOS REGLAMENTAS (EB) Nr. 605/2007
2007 m. birželio 1 d.
kuriuo nustatomos pereinamojo laikotarpio priemonės tam tikroms importo ir eksporto licencijoms, taikytoms Bendrijos (iki 2006 m. gruodžio 31 d.) prekybai žemės ūkio produktais su Bulgarija ir Rumunija
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnį,
kadangi:
(1)
Iki 2006 m. gruodžio 31 d. Bendrijos prekybai žemės ūkio produktais su Bulgarija ir Rumunija taikytos importo arba eksporto licencijos. Nuo 2007 m. sausio 1 d. tokiai prekybai minėtos licencijos nebegali būti taikomos.
(2)
Visiškai arba iš dalies nepanaudotos kai kurios licencijos, galiojančios ir po 2007 m. sausio 1 d. Privalu vykdyti su šiomis licencijomis susijusius įsipareigojimus, kad nebūtų prarastas pateiktas užstatas. Atsižvelgiant į tai, kad po Bulgarijos ir Rumunijos įstojimo į ES tokie įsipareigojimai nebegali būti vykdomi, pateiktų užstatų grąžinimui būtina nustatyti pereinamojo laikotarpio priemonę, kuri įsigaliotų nuo šių dviejų šalių įstojimo į ES datos.
(3)
Šiame reglamente numatytos priemonės atitinka visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Suinteresuotųjų šalių prašymu užstatai, pateikti už importo bei eksporto licencijų ir išankstinio nustatymo sertifikatų išdavimą, grąžinami tokiomis sąlygomis:
a)
licencijose ar sertifikatuose nurodyta paskirties, kilmės ar provenencijos šalis yra Bulgarija arba Rumunija;
b)
iki 2007 m. sausio 1 d. licencijų ar sertifikatų galiojimo laikas nesibaigė;
c)
iki 2007 m. sausio 1 d. licencijos ar sertifikatai panaudoti tik iš dalies arba apskritai nepanaudoti.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 1 d.